Toomas Liiv

Toomas Liiv (30. detsember 1946 Tallinn – 20. detsember 2009 Tallinn) oli eesti luuletaja ja kirjanduskriitik.

Hariduskäik ja töö
Ta lõpetas 1965. aastal Tallinna 2. Keskkooli ning 1970. aastal Tartu Riikliku Ülikooli eesti filoloogina.

Ta töötas Underi ja Tuglase Kirjanduskeskuse direktorina ning Tallinna Pedagoogikaülikooli eesti kirjanduse õppetooli juhataja ja kirjandusprofessorina, õpetades mitmeid Eesti luuletajaid ja kirjandustegelasi (nt Jaak Urmet, Jürgen Rooste, Jana Lepik, Ivar Sild, Sirly Hiiemäe, Aarne Ruben). 1990ndail tema käe all õppinuist võrsus kirjandusrühmitus Tallinna Noored Tegijad. Teadlasena uuris ta peamiselt eesti novelli 20. sajandil (1920ndail ja 1930ndail).

Kirjanduslik tegevus
Kirjanduses debüteeris Liiv 1965 proosapalaga "Jõe ääres", luuletajana äratas tähelepanu tema tsükkel "Kase põlemine" luulekogus "Närvitrükk" (koos Jüri Üdi, Johnny B. Isotamme ja Joel Sangaga 1971). Liivi esikkogust "Kurbus vikerkaarest" on üks tuntumaid luuletus "Luigele kes tappis tanki".

"Eesti kirjanike leksikon" nimetab Liivi 1970. aastate silmapaistvamate luuletajate seas kõrvuti Viivi Luige ja Juhan Viidinguga. Kalev Kesküla sõnul oli ta "romantilise eneseiroonia kehastus eesti luules", kes dekonstrueeris poeesiat; aastatega kasvas tema luules iroonia osakaal. Vormilt iseloomustab Kesküla tema luulet kui "proosarütmis lausetega värssideks murtud tihedat poeetilist teksti". Nekroloogis tituleerib Elo Lindsalu Liivi Eesti Baudelaire'iks. Liiv oli ka üks Eesti viljakamaid kirjanduskriitikuid.

Aastal 1981 võeti ta vastu Eesti Kirjanike Liitu, ta oli ka Wellesto liige.

Teoseid

Luulekogud, valimikud
 "Kase põlemine" kogumikus "Närvitrükk. Loomingu Raamatukogu. Tallinn: Perioodika, 1971
 "Kurbus vikerkaarest". Tallinn: Eesti Raamat, 1971
 "Fragment". Tallinn: Eesti Raamat, 1981
 "Achtung". Tallinn: Perioodika, 2000
 "Luuletused 1968–2002". Tallinn: Tuum, 2003
Peeter Künstler. Toomas Liivi lehekülg eesti luules. Eesti Ekspress, 21. juuli 2003 (intervjuu)
Kalev Kesküla. Toomas Liiv. Luuletused 1968–2002. Eesti Ekspress, 21. august 2003 (arvustus)

Kogumikud
 "Proosast". Tallinn: Virgela, 1997
 "Toomas Liiv. Tekst teeb oma töö: arvustusi, esseid ja artikleid 1976-2009." Koostanud Elo Lindsalu, toimetanud Ülle Kurs ja Elo Lindsalu; järelsõnad: Maie Kalda, Elo Lindsalu. Tallinn: Eesti Keele Sihtasutus, 2012

Kuuldemängud
 "Pesukaru ja kummaline poiss". 1970
 "Härrasmehed". 1980

Artikleid
"Sotsialiseerunud bi-seksuaalsus kui Noor-Eesti keskne probleem". Eesti Päevaleht, 11. veebruar 2005
Ants Oras Eliotiga, aga Arbujateta. Eesti Päevaleht, 2. detsember 2005

Tunnustus 
 2001 – Valgetähe V klassi teenetemärk
 2003 – Eesti Kultuurkapitali kirjanduse aastapreemia (luulekogu "Luuletused" eest)

Viited

Kirjandus 
Looming 2010, nr 5:
Rolf Liiv. "Mälestusi isast". Lk 697–699
Elo Lindsalu. "Mälestusi Toomas Liivist". Lk 700–704
Maie Kalda. "Toomas Liiv kirjandusteadlasena". Lk 705–707
Paul-Eerik Rummo. "Vaade Toomas Liivi luulemeetodile". Lk 708–712
Inga Vennola. "Minu veerandsada ehk Kuidas ma sõdisin saksa mundris NSV Liidu eest". 2009
Suri kirjandusteadlane ja luuletaja Toomas Liiv. Eesti Päevaleht, 21. detsember 2009
Jaak Urmet. Toomas Liiv – meisterlik teenäitaja. Eesti Päevaleht, 22. detsember 2009 (nekroloog)
Elo Lindsalu. Toomas Liiv (30. XII 1946 – 20. XII 2009) in memoriam. Eesti Ekspress, 21. august 2003 (nekroloog)
Mati Hint. On niisugune aeg. Toomas Liivi mälestades. Õpetajate Leht 2, 15. jaanuar,  2010. Lk 13
Toomas Haug. "Toomas Liiv ja tema aeg". Sulane nr 1/ 2011. Lk 18–21

Välislingid

Haud Tallinna Rahumäe kalmistul

Eesti luuletajad
Eesti kirjanduskriitikud
Tallinna Reaalkooli vilistlased
Tartu Ülikooli ajaloo-keeleteaduskonna vilistlased
Valgetähe V klassi teenetemärgi kavalerid
Rahumäe kalmistule maetud
Sündinud 1946
Surnud 2009